钦定古今图书集成/明伦汇编/交谊典/第109卷 > 《与丞相陆逊书》吴诸葛恪
## 钦定古今图书集成/明伦汇编/交谊典/第109卷 > 《与丞相陆逊书》吴诸葛恪

杨敬叔传述清论，以为“方今人物雕尽，守德业者不
能复几，宜相左右，更为辅车，上熙国事，下相珍惜。又
疾世俗，好相谤毁，使已成之器，中有损累，将进之徒，
意不欢笑。闻此喟然，诚独击节。愚以为君子不求备
于一人。自孔氏门徒大数三千，其见异者七十二人，
至于子张、子路、子贡等七十之徒，亚圣之德，然犹各”
有所短，师辟由喭，赐不受命，岂况下此而无所阙。且
“仲尼不以数子之不备而引以为友，不以人所短弃
其所长也。”加以当今取士，宜宽于往古。何者？时务从
横，而善人单少，国家职司，常苦不充。苟令性不邪恶，
志在陈力，便可奖就，骋其所任。若于小小宜适，私行
不足，皆宜阔略，不足缕责。且士诚不可纤论苛克，苛
克则彼圣贤犹将不全，况其出入者耶？故曰：“以道望
人则难，以人望人则易”，贤愚可知。自汉末以来，中国
士大夫如许子将辈，所以更相谤讪，或至于祸。原其
本起，非有大仇，惟坐克己不能尽如礼，而责人专以
正义。夫己不如礼，则人不服。责人以正义，则人不堪。
内不服其行，外不堪“其责”，则不得不相怨。相怨一生，
则小人得容其间；得容其间，则“三至”之言，浸润之谮，
纷错交至。虽使至明至亲者处之，犹难以自定，况已
为隙，且未能明者乎！是故张、陈至于血刃，萧、朱不终
其好，本由于此而已。夫不舍小过，纤微相责，久乃至
于家户为怨，一国无复全行之士也。